Υποθαλάσσια ζεύξη Σαλαμίνας - Περάματος

Περιγραφή

Το βασικό έργο αφορά στην κατασκευή υποθαλάσσιας σήραγγας που θα βρίσκεται πάνω στο βυθό, με 2 λωρίδες κυκλοφορίας σε κάθε κατεύθυνση και με μήκος περίπου 400 μέτρα  (συνολικό μήκος περίπου 1,1 χιλιομέτρων μαζί με τις εκατέρωθεν προσβάσεις) από ανισόπεδο κόμβο στο Πέραμα μέχρι ανισόπεδο κόμβο στα Παλούκια της Σαλαμίνας. Επιπλέον, προβλέπεται και κατασκευή οδικών τμημάτων παράκαμψης των πόλεων Περάματος και Σαλαμίνας μήκους περίπου 14,5 χιλιομέτρων.
Συγκεκριμένα, το έργο εκτείνεται από την υπάρχουσα λεωφόρο Σχιστού-Σκαραμαγκά, με την οποία θα συνδέεται με ανισόπεδο κόμβο, οδεύει εντός της περιοχής του ναυτικού οχυρού Σκαραμαγκά και μέχρι την περιοχή του κολυμβητηρίου Περάματος όπου θα δημιουργηθεί κόμβος για την σύνδεσή του με την υφιστάμενη οδό Περάματος - Κερατσινίου -Πειραιά.
Ακολουθεί η υποθαλάσσια ζεύξη με οδική σήραγγα και στη συνέχεια όδευση επί της νήσου του Αγίου Γεωργίου κατ' επέκταση της υπάρχουσας οδικής σύνδεσης της νήσου με τον Ναύσταθμο Σαλαμίνας. Στην περιοχή των Παλουκίων προβλέπεται η δημιουργία κόμβου για τη σύνδεση με την υπάρχουσα οδό Παλουκίων - Αμπελακίων καθώς και με το Ναύσταθμο.
Στη συνέχεια ακολουθεί όδευση βόρεια του οικισμού των Παλουκίων και δημιουργία δεύτερου κόμβου εισόδου προς τον Ναύσταθμο. Η χάραξη ολοκληρώνεται με την κατασκευή Ανισόπεδου Κόμβου (Α/Κ) Σαλαμίνας και συνδετήριου τμήματος με την πόλη μέσω των ισόπεδων κόμβων Ι1 και Ι2, μέσω των οποίων επιτυγχάνεται η σύνδεση τόσο με την πόλη όσο και με το υφιστάμενο οδικό δίκτυο προς Αιάντειο, καθώς και με την κατασκευή βόρειας παράκαμψης της πόλης της Σαλαμίνας συνδεόμενης με κόμβο με την οδό Σαλαμίνας - Φανερωμένης.

Ιστορικό

Οι πρώτες μελέτες για την υποθαλάσσια σύνδεση έγιναν πριν από 20 χρόνια και η πρώτη δημοπράτηση σχεδιάστηκε επί υπουργίας Στέφανου Μάνου. Έκτοτε το θέμα της ζεύξης επανερχόταν συνεχώς στο προσκήνιο χωρίς όμως να υπάρχει σύμπνοια για την κατασκευή της, με αντιδράσεις από το δήμο Σαλαμίνας και τις κοινοπραξίες των πλοίων που μεταφέρουν τους επιβάτες με τα φεριμπότ.
Το 2012, επί υπουργίας του τότε Υπουργού Υποδομών Μάκη Βορίδη, αποφασίστηκε η διενέργεια διαγωνισμού για την ανάθεση της σύμβασης παραχώρησης του έργου, αλλά η εκκίνηση της διαδικασίας λάμβανε συνεχείς διαδοχικές παρατάσεις. Τελικά, μετά από περισσότερες από 10 παρατάσεις, δημοπρατήθηκε στις 15 Μαρτίου 2016 με την ολοκλήρωση της διαδικασίας εκδήλωσης ενδιαφέροντος.
Στις 17 Νοεμβρίου 2016 ξεκίνησε η Β' φάση της διαδικασίας, ο ανταγωνιστικός διάλογος, στον οποίο κατατίθενται απόψεις, προτάσεις και σχόλια από τους ενδιαφερόμενους, το Υπουργείο Υποδομών και τους φορείς της περιοχής. 
Στις 30 Ιανουαρίου 2018 το Συμβούλιο της Επικρατείας απέρριψε ως αβάσιμους όλους τους ισχυρισμούς του Περιβαλλοντικού Ομίλου Σαλαμίνας «ΠΕΡΙΒΟΣ», ο οποίος είχε προσφύγει στο Συμβούλιο και ζητούσε να ακυρωθεί ως αντισυνταγματική και παράνομη η απόφαση του υπουργού Υποδομών με την οποία εγκρίθηκε η διενέργεια του διαγωνισμού για την ανάθεση της σύμβασης παραχώρησης και η προκήρυξη της Α΄ φάσης αυτού.
Τον Σεπτέμβριο του 2018 ξεκίνησε η εκπόνηση της Μελέτης Περιβαλλοντικών Επιπτώσεων (ΜΠΕ) του έργου. Μετά την εκπόνηση της ΜΠΕ και την τελική της αδειοδότηση, ακολουθεί η Γ' φάση με τις οικονομικές προσφορές που θα αναδείξουν τον ανάδοχο του έργου (παραχωρησιούχο) μεταξύ των 3 σχημάτων που το διεκδικούν.
Τα έργα δεν αναμένεται να ξεκινήσουν πριν το 2019 με αρχικό χρόνο κατασκευής τα 4 χρόνια.